Foto: Dejan Milinković (Wikipedia)

OD 12. prosinca ove godine između Zagreba i Beograda moći će se putovati i avionom. Air Serbia, srpska nacionalna aviokompanija (poznatija pod bivšim imenom JAT) odlučila je uvesti dva leta dnevno između glavnih gradova Hrvatske i Srbije.

"Uspostavljanje linije za Zagreb je značajan i dobrodošao dodatak mreži destinacija Air Serbia koja ubrzano raste. Ovi letovi će odgovoriti na sve veću potražnju za poslovnim i turističkim putovanjima osoba koje često putuju između ove dvije metropole i omogućit će im značajnu uštedu vremena u usporedbi s putovanjima vlakom ili automobilom. Novi letovi će također omogućiti dvosmjernu povezanost preko Beograda između Hrvatske, ostatka Europe i značajnih globalnih destinacija", kaže Dane Kondić, generali direktor kompanije Air Serbia.

Tekst se nastavlja ispod oglasa

Prvi let na ovoj liniji u veljači 1928. godine uspostavio je JAT-ov prethodnik Aeroput. JAT je letove između Beograda i Zagreba ponovo uspostavio u travnju 1947. godine i održavao ih do kolovoza 1991. godine. Zadnji putnički avion na relaciji Zagreb - Beograd letio je, dakle, prije pune 23 godine.